K. Tóthová, poslankyňa: (2001-09-20):
Vy ste ma vôbec svojou odpoveďou neuspokojili a už vonkoncom nie, že pripomínate, že ide o nejakú premenu, transformáciu alebo niečo podobné, pretože ak toto uznáme, tak pri presunoch kompetencie zo štátnej správy na samosprávu tri roky budeme tolerovať ľudí, pretože sme v období transformácie a nie je vhodné vymeniť personál a podobne. Ja neviem, kto je zodpovedný, vôbec nemám tušenia, ale viem jedno, že štátna kasa je úplne prázdna chvíľami, že niet dostatok financií na zdravotníctvo, na školstvo ap., že sa zbytočne vydávajú ťažké milióny na rôzne poradenstvá, na zastupovanie právne, tam kde štát platí v štátnych inštitúciách alebo inštitúciách, ktoré idú z financií daňových poplatníkov, právnikov, hoci títo sú zamestnaní a podobne. A potom, ja si myslím, že je aj vašou povinnosťou uplatniť regres podľa zákonov, ktoré upravujú náhradu škody. J. Migaš, predseda NR SR: Pán minister. J. Macejko, minister dopravy, pôšt a telekomunikácií SR: Ďakujem. Súhlasím s vami. Ako som povedal, prebieha kontrola hospodárenia fondu za mesiace júl a august, keď tento prechodný nedostatok bol. Podľa vyjadrenia pracovníkov fondu, teraz hovorím, škoda, ktorá vznikla, je 1 800 tisíc korún. Kontrola preverí, aká skutočná škoda vznikla tým, že bol prechodný nedostatok týchto známok. A vyvodíme na základe výsledkov tejto kontroly zodpovednosť, určite hmotnú zodpovednosť a podľa uváženia a výšky zavinenia konkrétnej osoby budeme uvažovať o personálnych zodpovednosti. Ďakujem. J. Migaš, predseda NR SR: Ďalšie otázky položili pán poslanec Benkovský, nie je prítomný, pán poslanec Gajdoš, nie je prítomný, pán poslanec Andrejčák, nie je prítomný. Preto sa na tieto otázky nebude odpovedať. Ďalšiu otázku položil pán poslanec Šťastný: „Pán minister, aký je aktuálny dlh škôl a ako a kedy budete tieto veci uhrádzať?“ Odpovedá pán minister školstva Ftáčnik, nech sa páči. M. Ftáčnik, minister školstva SR: Pán predsedajúci, ja som na otázku... J. Migaš, predseda NR SR: Môžem zopakovať otázku. M. Ftáčnik, minister školstva SR: Nech sa páči. J. Migaš, predseda NR SR: Čiže otázka pána poslanca Šťastného znie: „Pán minister, aký je aktuálne dlh škôl a ako a kedy bude uhradený?“ To je otázka na vás. M. Ftáčnik, minister školstva SR: Pánovi poslancovi Šťastnému som odpovedal na otázku č. 1, ktorá bola vecne totožná alebo takmer totožná s touto istou otázkou. Preto len zopakujem, a to veľmi stručne: Aktuálny dlh, ktorý ministerstvo financií eviduje vo vzťahu k základným, k stredným školám a k školským zariadeniam k 30. 6. tohto roku, je 555 miliónov korún. Medzi najzadlženejšie kraje patrí kraj Košice, kde dlh dosahuje 113 miliónov korún, Banská Bystrica a kraj Nitra, kde dlhy presahujú 80 miliónov slovenských korún. Informoval som pána poslanca, že vláda Slovenskej republiky má na stole návrh ministerky financií, ktorý o. i. rieši aj problematiku oddlženia školstva. A vláda o ňom rozhodne 26. septembra tohto roku, čím predpokladám, že problémy s dlhmi v roku 2001 budú zažehnané. Pán predseda, skončil som. J. Migaš, predseda NR SR: Nech sa páči, pán poslanec. M. Ftáčnik, minister školstva SR: Pán poslanec je neprítomný. (Hlasy z pléna.) Ja viem, ale v dobrom som odpovedal. J. Migaš, predseda NR SR: Ďalšiu otázku položil pán poslanec Gajdoš. Nie je prítomný. Ďalšiu otázku položil pán poslanec Andrejčák. Nie je prítomný. Ďalšiu otázku položila pani poslankyňa Szabó. Nie je prítomná. Ďalšiu otázku položil pán poslanec Gajdoš. Nie je prítomný. Ďalšiu otázku položil pán poslanec Gajdoš. Nie je prítomný. Ďalšiu otázku položil pán poslanec Andrejčák. Nie je prítomný. Ďalšiu otázku položil pán poslanec Gajdoš, nie je prítomný, ďalej Gajdoš, nie je prítomný, ďalej Gajdoš, nie je prítomný. Pán poslanec Köteles, je prítomný, preto bude otázka pre ministra školstva Milana Ftáčnika: „Ako a kedy boli ocenení víťazi na paralympiáde v Sydney 2000?“ Bude odpovedať minister školstva. (Ruch v sále.) Pán poslanec Köteles je prítomný. No to tu ešte nebolo. M. Ftáčnik, minister školstva SR: Vážený pán poslanec, športovci, ktorí boli úspešní na paralympijských hrách 2000 v Sydney, nielen víťazi, boli finančne ocenení i zo Štátneho fondu telesnej kultúry v celkovej výške 5,5 milióna Sk. Rozdelenie odmien bolo v kompetencii Slovenského paralympijského výboru a finančne boli ocenení športovci, ktorí sa umiestnili do šiesteho miesta. Medailisti z paralympijských hier 2000 v Sydney boli prijatí predsedom vlády Slovenskej republiky dňa 9. 4. 2001 spolu s ďalšími športovcami, ktorí úspešne reprezentovali Slovenskú republiku v roku 2000. Zoznam úspešných športovcov, medailistov z paralympijských hier v Sydney, ktorí sa zúčastnili na prijatí predsedom vlády Slovenskej republiky, je nasledovný: Radovan Kaufman za cyklistiku telesne postihnutých, umiestnil sa na prvom mieste, Alena Kánová za stolný tenis telesne postihnutých, prvé miesto, Margita Prokeinová za plávanie telesne postihnutých, dvakrát druhé miesto, Richard Csejtey, Ladislav Gáspar za stolný tenis telesne postihnutých, druhé miesto. Imrich Lyocsa za lukostreľbu telesne postihnutých, tretie miesto, kolektív telesne postihnutých volejbalistov, tretie miesto, Anton Sluka za atletiku zrakovo postihnutých a maratón, druhé miesto, Norbert Holík za atletiku zrakovo postihnutých a päťboj, tretie miesto, Ján Szojka a Juraj Petrovič za cyklistika zrakovo postihnutých, tretie miesto, Pavol Kolačkovský za plávanie mentálne postihnutých, prvé a tretie miesto a dvakrát prvé a štvrté, štyrikrát druhé miesto z majstrovstiev Európy, ako posledná Viera Kašparová za stolný tenis mentálne postihnutých, druhé miesto na paralympijských hrách v Sydney. Toľko moja odpoveď, pán poslanec. J. Migaš, predseda NR SR: Pán poslanec Köteles, nech sa páči.